CELEX: 62008CN0147
Language: fi
Date: 2008-04-10 00:00:00
Title: Asia C-147/08: Ennakkoratkaisupyyntö, jonka Arbeitsgericht Hamburg (Saksa) on esittänyt 10.4.2008 — Jürgen Römer v. Freie und Hansestadt Hamburg

5.7.2008   
            
            
               FI
            
            
               Euroopan unionin virallinen lehti
            
            
               C 171/15
            
         Ennakkoratkaisupyyntö, jonka Arbeitsgericht Hamburg (Saksa) on esittänyt 10.4.2008 — Jürgen Römer v. Freie und Hansestadt Hamburg
   (Asia C-147/08)
   (2008/C 171/26)
   Oikeudenkäyntikieli: saksa
   Ennakkoratkaisua pyytänyt tuomioistuin
   Arbeitsgericht Hamburg
   Pääasian asianosaiset
   
      Kantaja: Jürgen Römer
   
      Vastaaja: Freie und Hansestadt Hamburg
   Ennakkoratkaisukysymykset
   
               1)
            
            
               Ovatko Hampurin osavaltion entisten toimihenkilöiden ja työntekijöiden ja heidän jälkeenjääneidensä lisäeläkkeet, joita säännellään Hampurin osavaltion ensimmäisellä eläkelailla (1. Ruhegeldgesetz der Freien und Hansestadt Hamburg, jäljempänä 1. RGG), yhdenvertaista kohtelua työssä ja ammatissa koskevista yleisistä puitteista annetun neuvoston direktiivin (1) (2000/78/EY) 3 artiklan 3 kohdassa tarkoitettuja ’julkisista tai niihin rinnastettavista järjestelmistä, kuten julkisista sosiaaliturvajärjestelmistä tai sosiaalisen suojelun järjestelmistä, suoritettuja maksuja’, minkä vuoksi mainittua direktiiviä (jäljempänä direktiivi) ei sovelleta 1. RGG:n sääntelyalueella?
            
         
               2)
            
            
               Jos edellä olevaan kysymykseen vastataan kieltävästi:
               
                           2.1
                        
                        
                           Ovatko 1. RGG:n säännökset, joiden mukaan eläkkeitä määritettäessä erotetaan toisistaan avioliitossa olevat eläkkeensaajat ja kaikki muut eläkkeensaajat siten, että avioliitossa olevia eläkkeensaajia suositaan myös suhteessa henkilöihin, jotka ovat rekisteröineet parisuhteensa samaa sukupuolta olevan henkilön kanssa rekisteröityä parisuhdetta koskevan Saksan liittotasavallan lain (Lebenspartnerschaftsgesetz) mukaisesti, direktiivin johdanto-osan 22 perustelukappaleessa tarkoitettuja ’siviilisäätyä ja siitä riippuvia etuuksia koskevia säädöksiä’?
                        
                     
                           2.2
                        
                        
                           Jos edellä olevaan kysymykseen vastataan myöntävästi:
                           Seuraako tästä, että direktiiviä ei sovelleta mainittuihin 1. RGG:n säännöksiin, vaikka direktiiviin ei sinänsä sisälly mitään johdanto-osan 22 perustelukappaletta vastaavaa direktiivin soveltamisalan rajoitusta?
                        
                     
         
               3)
            
            
               Jos edellä 2 kysymyksen 1 tai 2 alakohdassa esitettyyn kysymykseen vastataan kieltävästi:
               Rikotaanko 1. RGG:n 10 §:n 6 momentilla, jonka mukaan sellaisten avioliitossa olevien eläkkeensaajien eläkkeet, jotka eivät asu pysyvästi erillään toisesta aviopuolisosta, lasketaan fiktiivisesti käyttäen perusteena (verovelvollisen kannalta edullisempaa) veroluokkaa III/0, kun taas (verovelvollisen kannalta epäedullisemman) veroluokan I perusteella lasketaan kaikkien muiden eläkkeensaajien eläkkeet, myös sellaisten eläkkeensaajien eläkkeet, jotka ovat rekisteröineet parisuhteensa samaa sukupuolta olevan henkilön kanssa ja jotka eivät asu tästä pysyvästi erillään, direktiivin 1 artiklaa luettuna yhdessä 2 artiklan ja 3 artiklan 1 kohdan c alakohdan kanssa?
            
         
               4)
            
            
               Jos edellä 1 kysymykseen tai 2 kysymyksen 2 alakohdassa esitettyyn kysymykseen vastataan myöntävästi tai jos 3 kysymykseen vastataan kieltävästi:
               Rikotaanko 1. RGG:n 10 §:n 6 momentilla edellä 3 kysymyksessä kuvaillun järjestelyn tai oikeusvaikutuksen vuoksi EY 141 artiklaa tai loukataanko sillä jotakin yhteisön oikeuden yleistä periaatetta?
            
         
               5)
            
            
               Jos edellä 3 tai 4 kysymykseen vastataan myöntävästi:
               Seuraako tästä, että niin kauan kuin 1. RGG:n 10 §:n 6 momenttia ei muuteta moititun epäyhdenvertaisen kohtelun poistamiseksi, myös sellainen eläkkeensaaja, joka on rekisteröinyt parisuhteensa eikä asu pysyvästi erillään parisuhteen puolisosta, voi vaatia, että häntä kohdellaan eläkkeiden laskemisessa kuten avioliitossa olevaa eläkkeensaajaa, joka ei asu pysyvästi erillään aviopuolisostaan? Jos näin on, päteekö tämä — mikäli direktiiviä voidaan soveltaa ja mikäli edellä 3 kysymykseen vastataan myöntävästi — myös jo ennen direktiivin 18 artiklan 1 kohdassa tarkoitetun täytäntöönpanon määräajan päättymistä?
            
         
               6)
            
            
               Jos edellä 5 kysymykseen vastataan myöntävästi:
               Sovelletaanko tämän osalta — yhteisöjen tuomioistuimen asiassa C-262/88 (Barber) antaman tuomion perusteiden mukaisesti — rajoitusta, jonka mukaan yhdenvertainen kohtelu eläkkeiden laskennassa koskee ainoastaan eläkkeiden niitä osia, jotka eläkkeensaaja on ansainnut 17.5.1990 alkaen?
            
         
      (1)  EYVL L 303, s. 16.